OZNÁMENIE KOMISIE RADE A EURÓPSKEMU PARLAMENTU Výskum a inovácie pre budúcu mobilitu Európy_Príprava európskej stratégie pre dopravné technológie /* COM/2012/0501 final */





OBSAH 1........... Výskum a inovácie na podporu dopravnej politiky. 3 2........... Využitie skrytého potenciálu európskeho odvetvia dopravy. 3 3........... Vízia budúcej európskej dopravy a mobility. 5 3.1........ Integrovaná doprava zameraná na používateľa. 5 3.2........ Udržateľná diaľková, medzimestská a mestská doprava. 6 4........... Posilnenie európskeho systému dopravného výskumu a inovácií 7 5........... Iniciatívy na zvýšenie inovačnej kapacity v odvetví dopravy. 8 5.1........ Silnejšie zameranie dopravného výskumu a inovácií 8 5.2........ Úsilie o lepšie zosúladenie. 9 5.3........ Za hranicami pohodlnosti: rozbíjanie technologických bariér 10 5.4........ Efektívne zavádzanie inovačných riešení 10 6........... Príležitosti a výzvy pri zavádzaní dopravných technológií 11 7........... Pokračovať v začatej práci 12 PRÍLOHA: Oblasti výskumu a inovácie, prioritné odbory a ich politický význam.............................. 12 1. Výskum a inovácie na podporu dopravnej politiky Biela kniha o doprave[1] argumentuje v prospech transformácie európskeho dopravného systému na udržateľný a konkurencieschopný systém, ktorý ďalej zlepší mobilitu a bude naďalej podporovať hospodársky rast a zamestnanosť. Stanovujú sa v nej ambiciózne ciele zníženia závislosti Európy od dovozu ropy, zlepšenia životného prostredia, zníženia počtu dopravných nehôd a výrazného zníženia emisií skleníkových plynov. Tieto ciele treba vidieť v kontexte neustáleho rastu dopytu po doprave, rozdielov vo vývoji spôsobov dopravy, demografických zmien, ako aj slabnúcej investičnej schopnosti verejných orgánov. Postupné zmeny nebudú stačiť na to, aby Európa a jej odvetvie dopravy čelilo výzvam, pred ktorými stoja. Vládne orgány a odvetvie dopravy sa namiesto toho musia prinajmenšom odpútať od konvenčného uvažovania. Reakcia na novú realitu si vyžaduje nové nápady, priekopnícke stratégie a podnikateľského ducha. V stávke nie je len životaschopnosť európskeho dopravného systému, ale vzhľadom na vplyv dopravy na hospodársky rast a potenciál tvorby pracovných miest aj dosiahnutie inteligentnej, udržateľnej a inkluzívnej európskej ekonomiky v súlade so stratégiou Európa 2020.[2] Preto je podstatné, aby sa mobilizovali európske kapacity výskumu a inovácie na podporu cieľov dopravnej politiky a spoločenských cieľov. V bielej knihe sa navrhuje zriadenie jednotného európskeho dopravného priestoru, ktorý bude slúžiť 500 miliónom občanov na vnútornom trhu. Veľkosť tohto trhu umožní rozsiahle testovanie rôznych inovačných technológií a služieb, využitie úspor z rozsahu a sortimentu a vytvorenie silných domácich trhov pre európske odvetvia dopravy s celosvetovou pôsobnosťou. Tento prístup kombinuje inovácie s troma ďalšími rozmermi podľa bielej knihy: vnútorný trh, rozvoj infraštruktúry a medzinárodná spolupráca. V tomto oznámení Komisia sumarizuje výsledky prvého hodnotenia oblasti výskumu a inovácií v odvetví dopravy EÚ. Skúmajú sa nedostatky systému inovácií v európskej doprave a predkladajú sa prvé návrhy na ich odstránenie. Toto oznámenie bude východiskovým bodom pre vypracovanie európskeho strategického plánu pre dopravu a technológie, ktorý bude v konečnom dôsledku predstavovať výskumný a inovačný pilier bielej knihy. Cieľom je zabezpečiť koherentný prístup v rámci rôznych zdrojov financovania výskumu a inovácií v odvetví dopravy na nasledujúce programovacie obdobie a po ňom. Tento plán vytýči prioritné oblasti najväčšieho významu pre výskum a inovácie, vyrieši otázky efektivity inovačného reťazca a navrhne konkrétne opatrenia na odstránenie prekážok realizácie. 2. Využitie skrytého potenciálu európskeho odvetvia dopravy Dopravné služby a výrobný priemysel výrazne prispievajú ku konkurencieschopnosti Európy. Odvetvie dopravných služieb a skladovania vrátane poštových a kuriérskych činností zabezpečuje 5,1 % celkovej pridanej hodnoty a 5,0 % všetkých pracovných miest (približne 11 miliónov zamestnancov). Pri zahrnutí výroby dopravných zariadení, obchodu s motorovými vozidlami a motocyklami a ich opravy, odvetvie dopravy zabezpečuje 7,9 % pridanej hodnoty a 8,2 % pracovných miest, čo predstavuje 18 miliónov osôb. Veľa malých a stredných podnikov (SME) v odvetví dopravy a výroby výrazným spôsobom investuje do výskumu a vývoja (VaV). Odvetvie dopravy čelí rastúcemu počtu svetových konkurentov, ktorí neváhajú inovovať a investovať. V dnešnom rýchlo sa rozvíjajúcom svete si Európa nemôže dovoliť zaostávať a jej podnikateľské subjekty musia byť schopné prijať inovačné technológie a podnikateľské modely, ktoré udržia postavenie Európy ako svetového lídra v odvetví dopravy. Z analýzy inovačných kapacít odvetvia dopravy[3] vyplýva, že v roku 2008 dosiahli investície podnikov usadených v EÚ do VaV v odvetví dopravy viac ako 39 miliárd EUR[4]. Odvetvie dopravy je teda najväčším odvetvím EÚ investujúcim do VaV. Ďalšie 4,2 miliardy EUR investovali členské štáty a EÚ. Podniky usadené v EÚ sa podieľajú na viac ako 40 % celosvetových priemyselných investícií do VaV týkajúcich sa dopravy, za nimi nasledujú spoločnosti z Japonska a USA, pričom ich podiel jednotlivo dosahuje približne štvrtinu. V porovnaní so súkromným sektorom a členskými štátmi je objem súčasných investícií EÚ do výskumu a inovácií v oblasti dopravy menší v peňažnom vyjadrení, ale ich pákový efekt je vysoký. Investície poskytli približne 600 miliónov EUR ročne prostredníctvom 7. rámcového programu pre výskum, technický rozvoj a demonštračné činnosti (RP7) Financovaním z programu transeurópskej dopravnej siete, Kohézneho fondu a Európskeho fondu regionálneho rozvoja (EFRR) sa podporuje prijímanie na trh a zavádzanie do praxe. EÚ takisto plní významnú úlohu koordinácie prostredníctvom rôznych nástrojov a partnerstiev, ako sú napríklad európske technologické platformy a spoločné technologické iniciatívy[5], a zaujíma vedúce postavenie pri navrhovaní širokých politických záväzkov a regulačných požiadaviek. Doteraz sa prostredníctvom akcií „Marie Curie“ na základe RP7 poskytlo 43,5 milióna EUR na dopravný výskum, v rámci čoho sa výskumným pracovníkom ponúkli atraktívne príležitosti kariérneho rastu. Pokiaľ ide o inovačnú kapacitu, odvetvie dopravy zahŕňa veľmi rôznorodé čiastkové odvetvia, pričom každé z nich čelí odlišným tlakom na trhu, rôznym hnacím silám pre inováciu, ako aj požiadavkám zo strany používateľov. V niektorých čiastkových odvetviach existuje nerovnováha medzi hráčmi na trhu, ktorí aktívne vyvíjajú riešenia a tými, ktorí sú aktívni v ich zavádzaní. K ďalším osobitostiam patrí rôzne inštitucionálne usporiadanie v oblasti rozhodovania o doprave v jednotlivých členských štátoch a ich odlišné priority v oblastiach dopravného výskumu, inovácií a uvádzania na trh. V dôsledku toho Európa nevyužíva v plnej miere výhody, ktoré by mohla získať z lepšieho zosúladenia úsilia o dopravný výskum a inovácie medzi členskými štátmi alebo v rámci rôznych dopravných odvetví. Skutočný európsky výskumný a inovačný priestor v oblasti dopravy je ešte potrebné dosiahnuť. Doteraz sa výskumné a inovačné činnosti financované EÚ vo veľkej miere zameriavali na výskum a menej na demonštračné činnosti, vstup na trh a úplné zavedenie nových riešení napriek tomu, že v prípadoch, ako je ERTMS[6], SESAR[7] alebo Galileo[8] existujú záväzky zahŕňajúce úplný cyklus. S cieľom odkryť úplný inovačný potenciál v odvetví dopravy a vyriešiť už uvedené problémy Komisia navrhuje nový prístup. Bude potrebné rôznorodé portfólio verejných a súkromných finančných zdrojov vrátane nových finančných nástrojov, aby sa zvýšil pákový efekt verejných rozpočtov a aby sme sa priblížili k zásade „používateľ platí“. 3. Vízia budúcej európskej dopravy a mobility Vízia toho, ako by sa mohla vyvíjať európska doprava, môže byť užitočným základom úvah o výskume a inovácii a o riešeniach, ktoré sú potrebné na podporu dosiahnutia cieľov podľa bielej knihy. Táto vízia sa opiera o analýzu[9], ktorá bola základom bielej knihy o doprave, ako aj o vedecké posúdenie strategických dopravných technológií[10]. Ďalej vytýčená vízia musí zohľadniť očakávaný vývoj európskeho dopravného a výrobného priemyslu. Náš priemysel sa bude naďalej presúvať od konkurenčnej výhody v oblasti nákladov k výhode založenej na vysokej pridanej hodnote, spojenej s inováciami pri navrhovaní, výrobe a prevádzke zložitých systémov a služieb s nižším obsahom uhlíka. Tým sa podporí zamestnanosť a rast. Zavedenie nových materiálov a výrobných procesov priláka do dopravno-výrobného odvetvia nových technologických partnerov. Spolu so silnejšou vzájomnou interakciou medzi jednotlivými spôsobmi dopravy sa tak posilní inovačný charakter odvetvia, čo prinesie ekologickejšie produkty a posilní sa hodnota európskej značky produktov a služieb vysokej kvality. 3.1. Integrovaná doprava zameraná na používateľa Silnejšia interakcia medzi dopravnými, energetickými a informačno-komunikačnými technológiami a sieťami povedie v budúcnosti k zníženiu vplyvu na životné prostredie a vyššej efektívnosti využívania zdrojov. V odvetví dopravy dôjde k presunu k mobilite založenej vo veľkej miere na používaní alternatívnych palív, udržateľných zdrojov energie a väčšiemu využívaniu energeticky účinných a ekologickejších dopravných prostriedkov. Alternatívne pohonné systémy a inteligentné komunikačné technológie budú predstavovať základ novej generácie ekologických a „prepojených“ vozidiel. Dopravný systém bude plne integrovaný a intermodálny, čo umožní cestujúcim a nákladnej doprave súvislo meniť rôzne spôsoby dopravy a prekračovať hranice. Rastúci dopyt zo strany koncových používateľov v spojení s ďalším rozvojom vnútorného trhu prinesie cestujúcim a vlastníkom nákladu nové služby, vyššiu spoľahlivosť a viac flexibility. Všetky hlavné letiská a námorné prístavy budú spojené so železničnou sieťou. Podporné služby budú zahŕňať kompletne intermodálne informačné, rezervačné a platobné systémy a služby. Intermodálne terminály a platformy pre osobnú a nákladnú dopravu budú „inteligentne“ naprojektované a vybavené vyspelými zariadeniami, napríklad na uľahčenie hladkej prekládky nákladu. Nové prístupy k sledovaniu, vystopovaniu a riadeniu nákladu vyústia do vysoko efektívnych, cenovo dostupných a bezpapierových logistických služieb s nižšou uhlíkovou stopou. Tovary budú doručené v rámci zaručených dodacích lehôt. V oblasti bezpečnosti a bezpečnostnej ochrany dopravy technológie pomôžu v reakcii na nároky spoločnosti, pokiaľ ide o vízie dopravy bez smrteľných nehôd a celkovej bezpečnosti. V strednodobom horizonte bude zavedená nová architektúra pre užívateľsky orientované riadiace, informačné a platobné systémy európskej dopravy na základe najmodernejších technológií určenia polohy, ako aj komunikačných a monitorovacích technológií. Z krátkodobejšieho hľadiska sa existujúce modálne riadiace a informačné systémy budú ďalej skvalitňovať, uvádzať do praxe a v prípade potreby rozširovať prostredníctvom rozhraní o ďalšie spôsoby dopravy, čím sa umožnia hladké cestovné a logistické služby. Dopravná infraštruktúra sa zmení. Moderná infraštruktúra bude stále viac zahŕňať nové komponenty, pomocou ktorých sa stane inteligentnou (založenou na IKT a automatizovanou), ekologickou (nové ľahké a recyklovateľné materiály) a intermodálnou (automatizované terminály, uzly a vybavenie). Bude zahŕňať poskytovanie alternatívnych, nízkouhlíkových palív a inovačných riadiacich a prevádzkových systémov. V tejto súvislosti bude významným príkladom transeurópska dopravná základná sieť. Novú infraštruktúru bude charakterizovať odolnosť voči zmene klímy, kratšie odstávky a nízke náklady na údržbu. 3.2. Udržateľná diaľková, medzimestská a mestská doprava Nové generácie ekologických, bezpečných a tichých cestných vozidiel, lietadiel, plavidiel a vlakov nahradia dopravné prostriedky, ktoré používame dnes. Doba životnosti lietadiel, lodí a vlakov je však dlhá, čo znamená, že s výnimkou dodatočnej montáže sa prínosy objavia pomalšie napriek tomu, že zlepšenia prevádzky a technológií budú realizované už skôr. Lietadlá a plavidlá budúcnosti v spojení so zmenou koncepcie organizácie riadenia dopravy prinesú veľké výhody pre životné prostredie a prínosy z hľadiska efektivity odvetviu dopravy, ktorého trh bude naďalej silno rásť. Vodná a železničná doprava na stredné vzdialenosti získa nových zákazníkov na trhu osobnej a nákladnej dopravy vďaka používaniu novovyvinutých špeciálnych dopravných prostriedkov. Ekologickejší dodávateľský reťazec takisto podnieti presun diaľkovej nákladnej dopravy smerom k vodnej a železničnej doprave. V cestnej nákladnej doprave na stredné vzdialenosti, ako aj v osobnej autokarovej doprave sa budú čoraz viac používať nové typy vozidiel vo vyhradených sieťach s ekologickou infraštruktúrou. Súčasne so zachovaním mobility sa očakáva, že dôsledkom postupného sprísnenia emisných noriem pre nové osobné vozidlá bude používanie alternatívneho pohonu, najmä v centrách miest. Objavia sa nové spôsoby osobnej dopravy s minimálnym využívaním zdrojov, popri rastúcom podiele cyklistickej dopravy a chôdze v novonavrhnutých mestských oblastiach. Integrované plánovanie udržateľnej mobility bude zahrnuté v súvislosti s urbanistickým a územným rozvojom. Logistika a doručovanie tovarov, ako aj distribučné služby v mestských oblastiach budú tiché a čoraz viac bezuhlíkové. Zavedú sa nové distribučné modely pre mestskú nákladnú dopravu. Rozvoj služieb verejnej dopravy sa bude sústreďovať v mestských oblastiach, keďže práve tam môže verejná doprava zvýšiť svoj podiel na trhu. Verejná doprava bude čím ďalej tým viac závislá od elektrickej energie. Verejná doprava zostane cenovo výhodnou a prístupnou pre všetkých bez ohľadu na spoločenské postavenie a bydlisko (zabránenie nedostatočnému prístupu). Môžu sa objaviť úplne nové obchodné modely vo verejných a súkromných dopravných službách, ako je spoločné vlastníctvo dopravných prostriedkov. Môže vzniknúť nová generácia prostriedkov osobnej mobility, ktoré sa môžu prepojiť a stať sa „individualizovanými“ systémami verejnej dopravy. Špecifická a ekologická autobusová, autokarová, mikrobusová doprava alebo doprava taxíkom zabezpečí vo vidieckych oblastiach „prístupnosť na (elektronické) požiadanie“. 4. Posilnenie európskeho systému dopravného výskumu a inovácií Vyššie uvedený systém sa nestane realitou, ak európsky systém dopravného výskumu a inovácií nepríde s potrebnými novými riešeniami. To si bude vyžadovať strategické opatrenia v štyroch oblastiach. Po prvé, malo by sa posilniť postavenie výskumu a inovácie v dopravnej politike. Hlavná iniciatíva „Únia inovácií“[11] a Digitálna agenda pre Európu[12] podčiarkujú potrebu strategického prístupu k inovácii. V návrhu Komisie Horizont 2020[13], ktorý podlieha schváleniu legislatívnym orgánom, sa zdôrazňuje inteligentná, ekologická a integrovaná doprava ako jedna zo šiestich hlavných spoločenských výziev, kde môžu byť európsky výskum a inovácie rozhodujúcim prvkom. Okrem toho biela knihe o doprave vyzýva k integrácii všetkých spôsobov dopravy do jednotného európskeho dopravného systému s cieľom zbaviť sa súčasnej tendencie posudzovať každý spôsob dopravy osobitne. Po druhé, úsilie v jednotlivých odvetviach a úsilie aktérov by malo byť lepšie zosúladené. Hoci viacnásobné výskumné aktivity vo všeobecnosti zvyšujú pravdepodobnosť zásadných prelomov a rozširujú rozsah riešení, špecifiká inovácií v odvetví dopravy ukazujú, že v špecifických oblastiach môžu byť efektívnejšie spoločné alebo koordinované aktivity presahujúce hranice odvetví. Napríklad poskytovatelia dopravných služieb často kritizujú nedostatočné alebo predčasné poskytovanie riešení, zatiaľ čo výrobcovia dopravných riešení často čakajú na jasné signály z trhu predtým, ako vyvinú nové riešenia a nie vždy v plnej miere chápu potreby používateľov.[14] Po tretie, je dôležité prekonať zabetónované technológie (lock-in) a inštitucionálnu „uzavretosť“ v uvažovaní. Existujúce štruktúry a spojenia zainteresovaných subjektov bránia úplnej realizácii potenciálu, ktorý poskytujú inovácie v doprave čerpajúce z iných spôsobov dopravy a odvetví. Dopravné inovácie by mohli byť napríklad silnejšie ovplyvňované trendmi v iných odvetviach, ako sú telekomunikácie a energetika. Prevádzkovatelia dopravy, ktorí by mohli profitovať z takýchto inovačných riešení, často vykonávajú prevádzku s nízkymi maržami a ich motivácia investovať do nových riešení je obmedzená. Napokon značné požiadavky na majetok, potreba veľkých investícií a veľké prekážky, ktorým čelia noví účastníci trhu bránia tomu, aby sa v odvetví dopravy dostali na trh potrebné riešenia s transformačným účinkom. Na tento problém tzv. údolia smrti medzi výskumom a vývojom na jednej strane a inováciami a uvádzaním na trh na druhej strane sa už upozornilo v oznámení o hlavnej iniciatíve Únia inovácií. Jasne to platí pre odvetvie dopravy. 5. Iniciatívy na zvýšenie inovačnej kapacity v odvetví dopravy Komisia navrhuje rad iniciatív na realizáciu potrebných opatrení. Tieto opatrenia prispejú k splneniu politických cieľov a pomôžu dosiahnuť cieľ stratégie Horizont 2020[15] v oblasti dopravy. 5.1. Silnejšie zameranie dopravného výskumu a inovácií Postup spoločného strategického a úplného programovania poskytne dôležitý nástroj na posilnenie systému inovácií. Toto oznámenie predstavuje východiskový bod tejto činnosti a Komisia navrhuje tri komplexné oblasti výskumu a inovácií, v ktorých sa v nasledujúcich dvadsiatich rokoch musia dosiahnuť konkrétne a realizovateľné výsledky. · S ohľadom na dopravné prostriedky by zmena koncepcie smerom k alternatívnym pohonným systémom, alternatívnym palivám a inteligentným komunikačným technológiám mala viesť k rozvoju ekologických, inteligentných, bezpečných a tichých železničných a cestných vozidiel, lietadiel a plavidiel spolu s efektívnejším rozhraním s infraštruktúrou. To zahŕňa vývoj komponentov, materiálov a podporné technológie. Popri lepšom plnení potrieb európskych používateľov by sa mala zvýšiť celosvetová konkurencieschopnosť európskeho výrobného odvetvia v oblasti dopravy. · V oblasti infraštruktúry je potrebné urobiť pokrok, pokiaľ ide o inteligentnú, ekologickú infraštruktúru nenáročnú na údržbu a odolnú zmene klímy vrátane poskytovania alternatívnych palív, riadenia modálnej dopravy a informačných systémov, ktoré môžu podporovať služby pre používateľov, riadenie dopytu a ostatné riešenia súvisiace s optimalizovaným používaním infraštruktúry. Budovanie kapacít na miestnej, regionálnej a vnútroštátnej úrovni je potrebné pre verejné orgány zodpovedné za poskytovanie služieb aj pre prevádzkovateľov dopravy. · V oblasti dopravných služieb a činností sú potrebné veľké pokroky, pokiaľ ide o bezproblémové a efektívne služby pre osobnú a nákladnú dopravu, aby sa umožnila silnejšia integrácia všetkých spôsobov dopravy, najmä v mestských a medzimestských oblastiach, ako aj v zmysle dobre naprojektovaných uzlových bodov a účinného vybavenia na účely prekládok. Pokrok je potrebný aj v oblasti riadenia multimodálnych informácií, dopravy a dopytu na európskej úrovni, hladkých logistických riešení a inovatívnych riešení mestskej mobility vrátane kvalitnej verejnej dopravy. V rámci týchto oblastí sa do popredia dostanú otázky bezpečnosti a bezpečnostnej ochrany, ako aj aplikácií IKT či potreby používateľov ako prístupnosť, keďže tieto otázky majú dôsledky pre vozidlá, infraštruktúru a služby. Takisto bude potrebné realizovať socioekonomický výskum a prieskumy vrátane výskumu s cieľom pochopiť správanie používateľov. Na dosiahnutie skutočného zavedenia nových riešení prispievajúcich k splneniu cieľov európskej dopravnej politiky musia byť európske výskumné a inovačné činnosti cielené. V prílohe 1 sa uvádzajú tri oblasti inovácií, v rámci nich desať identifikovaných odborov[16] a to, ako súvisia s cieľmi a úlohami podľa bielej knihy. Pri zohľadnení odborných stanovísk Komisia považuje týchto desať odborov za odbory so značným potenciálom prispieť k dosiahnutiu cieľov bielej knihy do roku 2030 (aj keď v niektorých odboroch až do roku 2050), pričom sa zohľadňujú osobitosti jednotlivých spôsobov dopravy a multimodálne otázky. Tieto odbory nepredstavujú konečné stanovisko ani zoznam priorít pre budúce výskumné a inovačné programy a počas diskusií so zainteresovanými subjektmi sa môžu upraviť. Predstavujú východiskový bod pre organizovanie procesu tvorby plánu rozvoja, ktorý sa má začať v septembri 2012 s cieľom zamerať európske činnosti VaV a financovanie na realizovateľné technológie, ktoré efektívne prispejú k plneniu politických cieľov. Zámerom bude aj stanovenie existujúcich prázdnych miest a odstránenie slabých miest v rámci inovačného reťazca. Konečným výsledkom bude jeden alebo niekoľko plánov pre každý odbor, v ktorom sa určia zdroje financovania, nástroje a aktéri a naplánujú sa mechanizmy monitorovania a riadenia schopné zvládnuť meniace sa podmienky. Osobitný dôraz sa bude klásť na odbory, v rámci ktorých existujú zlyhania trhu alebo kde spoločné alebo koordinované úsilie môže urýchliť prijatie nových technológií. Toto plánovanie založené na aktuálnom oznámení a sprievodnom dokumente útvarov Komisie bude procesom konzultácií so zainteresovanými subjektmi s cieľom určiť oblasti, v ktorých môžu opatrenia na európskej úrovni priniesť najväčší úžitok. V prípade každej prioritnej oblasti sa bude hľadať konsenzus o požiadavkách vyplývajúcich z politických cieľov a európskeho stavu technológie. Východiskovým bodom budú tam, kde to je možné, plány pripravené zainteresovanými subjektmi. Tento proces bude podporený vedeckým prístupom, v rámci ktorého sa bude overovať, či tieto plány odstraňujú roztrieštenosť, aby bolo možné prijať ambicióznejšie ciele a dosiahnuť kritické množstvo pri zavádzaní riešení. V niektorých oblastiach, najmä tam, kde sa riešia intermodálne otázky a kde chýbajú spoľahlivé plány, si úloha bude vyžadovať viac úsilia. Výsledný súbor plánov bude tvoriť základ európskeho strategického plánu pre dopravnú technológiu. Tieto plány budú slúžiť ako podklad pre budúcu prácu v rámci Komisie, napr. na prípravu pracovných programov pre Horizont 2020, identifikáciu požiadaviek na financovanie, legislatívnych návrhov, ktoré majú potenciál stimulovať zavádzanie do praxe atď. 5.2. Úsilie o lepšie zosúladenie Komisia navrhuje pokrok v oblasti partnerstiev a zlepšenie riadenia inovačného reťazca. Existujúce verejno-súkromné partnerstvá v oblasti dopravy a európske technologické platformy už pripravili užitočné plány a strategické výskumné agendy, najmä v otázkach spôsobov dopravy. Mohli by sa preskúmať dodatočné alebo zlepšené mechanizmy koordinácie verejno-súkromných partnerstiev. Takisto spoločné programovanie v podobe partnerstiev medzi členskými štátmi podporených Komisiou alebo európske partnerstvá v oblasti inovácií môžu poskytnúť ďalší potenciál, ktorý treba preskúmať. Zabezpečia sa spojenia s ostatnými významnými výskumnými a inovačnými stratégiami, ako napríklad plán SET[17]. Pravidelné poskytovanie spoľahlivých informácií tvorcom politiky a zainteresovaným subjektom zo súkromného sektora môže uľahčiť monitorovanie a riadenie vývoja a zavádzania inovačných riešení. Na tieto účely Komisia plánuje zriadiť systém monitoringu a informácií o výskume a inováciách v oblasti dopravy (TRIMIS). S využitím financií z programu Horizont 2020 sa TRIMIS stane nástrojom Komisie na mapovanie technologických trendov a výskumných a inovačných kapacít. Môže sa prepojiť s ďalším zdrojom informácií, portálom Komisie pre výskum a inovácie v doprave. Napokon celosvetové problémy súvisiace so životným prostredím si vyžadujú koordinovanú celosvetovú reakciu. Udržateľná mobilita je celosvetovým cieľom. To znamená, že pre úspech Európy je dôležité, aby sa do európskeho výskumu a inovácií v doprave zahrnul medzinárodný rozmer. Konkrétne snaha o celosvetové dohody a ciele v oblasti zníženia skleníkových plynov (napr. na úrovni ICAO a IMO) môže zabezpečiť celosvetový rozvoj, komercializáciu a zavedenie inovačných riešení, ktoré môžu napomôcť dosiahnutie udržateľnej mobility. Európa bude musieť vytvoriť silné medzinárodné partnerstvá, ktoré budú slúžiť jej regulačným a obchodným záujmom. 5.3. Za hranicami pohodlnosti: rozbíjanie technologických bariér Na podnietenie inovácií v oblasti mobility a dopravy bude potrebné mobilizovať nielen vyvinuté segmenty dopravného trhu, ale aj spojiť ich s existujúcimi alebo novovznikajúcimi aktérmi z oblastí, ako sú telekomunikácie, tvorba obsahu, finančné služby a trh zásobovania s energiami. V dôsledku toho môže dôjsť k zrážke medzi záujmami a podnikateľskými kultúrami, ktorá môže byť viesť k nekonvenčnému a vizionárskemu uvažovaniu. Cieľom strategického plánu v oblasti dopravy a technológií preto bude: · Využiť konvergencie medzi odlišnými oblasťami, ako sú doprava, energetika, informačné a telekomunikačné služby, územný rozvoj, životné prostredie, ktoré môžu vytvárať pridanú hodnotu v prospech mobility podnikov a spotrebiteľov, ako aj na účely hlavných politík, t. j. rast a zamestnanosť. Mali by sa sledovať prostredníctvom nového prístupu založeného na nových systémových koncepciách a priekopníckych nápadov. · Vytvoriť súbor nekonvenčných prevádzkových zásad a nástrojov ako aj medziodvetvových prístupov k podpore podnikateľského ducha, napr. súťaže o ceny, nové schémy s rizikovým kapitálom, inteligentné verejné obstarávanie atď., ktoré zabezpečia včasné a primerané reakcie verejného sektora na požiadavky komunít používateľov a dynamiku trhu. · Vytvoriť novú dynamiku inovácií v doprave, ktorá podporí rozsiahle obrodenie odvetvia a zatraktívni ho pre novú generáciu talentovaných ľudí, inovátorov a podnikateľov. Môžu byť potrebné koordinované investície do odbornej prípravy a vzdelávania, ako aj prehodnotenie zručností, ktoré zabezpečujú. Konkurencieschopnosť malých a stredných podnikov v sektore možno podporiť lepším prístupom k financiám, ľahším prístupom na európske a medzinárodné trhy a menšou byrokraciou. 5.4. Efektívne zavádzanie inovačných riešení Uvedené opatrenia pomôžu sústrediť a zosúladiť úsilie a vytvoria novú dynamiku. Na zabezpečenie rýchleho a rozsiahleho prijatia na trh a zavádzania do praxe nových dopravných technológií a služieb bez ohrozenia jednotného trhu môžu verejné orgány zasiahnuť, ak trh nereaguje dostatočne, vo forme regulácie a noriem s cieľom zaistiť interoperabilitu alebo kontinuitu služieb, práv duševného vlastníctva, obstarávania a finančných stimulov. EÚ môže zmierniť narušenia spôsobené dotáciami a generovaním výnosov. Strategický plán pre dopravu a technológie bude podporovať realizáciu programov financovania navrhovaných Komisiou pre nasledujúci viacročný finančný rámec s výhradou prijatia legislatívnym orgánom. K týmto programom patria Horizont 2020, Nástroj na prepojenie Európy[18], EFRR a Kohézny fond[19], ako aj program pre konkurencieschopnosť podnikov a MSP[20]. Európska investičná banka bude vyzvaná, aby zintenzívnila poskytovanie zvýhodnených pôžičiek prostredníctvom finančného nástroja s rozdelením rizika (RSFF), rozšírila v rámci svojej novej úverovej politiky[21] poskytovanie pôžičiek pre odvetvie dopravy a aby poskytla väčšiu technickú pomoc zainteresovaným subjektom z verejného a súkromného sektora. Finančná podpora z verejných zdrojov bude musieť byť v plnom súlade s príslušnými pravidlami EÚ o štátnej pomoci, ako aj s pravidlami vzťahujúcimi sa na výskumné, vývojové a inovačné činnosti, financovanie dopravných činností a investície do infraštruktúry. 6. Príležitosti a výzvy pri zavádzaní dopravných technológií Na dosiahnutie našich politických cieľov bude potrebné v relatívne krátkom čase nahradiť veľa dopravných systémov súčasnosti a dnešných riešení novými. Objem dodatočných investícií potrebných v období od roku 2010 do roku 2030 pre inovačné vozidlá, vybavenie a infraštruktúru dobíjania vozidiel na účely dosiahnutia cieľov zníženia emisií v rámci európskeho dopravného systému sa odhaduje na jeden bilión EUR[22]. Zdá sa to byť veľa, ale približne takúto sumu vynaložia domácnosti EÚ na dopravu za jeden rok[23]. Z analýzy realizovanej Európskou komisiou[24] vyplýva, že aj keď investičné náklady nie sú zanedbateľné, uvádzaniu nových riešení na trh bráni hlavne nedostatok ekonomických stimulov v prospech zmien na systémovej úrovni, a to tak v prípade používateľov, ako aj poskytovateľov. Zavedenie nových ekologických, inteligentných, bezpečných a efektívnych dopravných riešení však ponúka obrovskú príležitosť na dosiahnutie našich cieľov v oblasti životného prostredia a zmeny klímy, ako aj na zvýšenie konkurencieschopnosti Európy. Vzhľadom na naliehavosť a rôznorodosť výziev, ktoré stoja pred nami, je potrebná politická diskusia o tom, ako sa môžu zainteresované subjekty, členské štáty a Komisia zaviazať k rýchlejšiemu a účinnejšiemu vzniku a zavedeniu inovačných riešení, a prispieť k ich dosiahnutiu. Berúc do úvahy tlak, ktorý súčasná hospodárska kríza a jej dôsledky vytvoria na verejné rozpočty, bude potrebné stanoviť priority a uviesť do praxe vhodné nástroje (akými sú finančné stimuly, predpisy, normy, politicky stanovené ciele pre priemyselné odvetvia, dobrovoľné záväzky a koordinačné opatrenia) s cieľom podnietiť rozvoj v každom prioritnom odbore. Európsky dopravný systém sa musí upraviť. Tvorcovia politiky musia vyjadriť svoj postoj k rôznym nástrojom a zohľadniť naliehavosť, prijateľnosť a dostupnosť realizácie inovačných riešení, ktoré sú nevyhnutné na dosiahnutie našich politických cieľov. Mala by sa zvýšiť informovanosť občanov a motivačné opatrenia by mohli pomôcť podnietiť zmeny v správaní spotrebiteľov, ktoré budú v súlade s technologickou inováciou, čím sa podporí prijatie progresívnych produktov a služieb na trhu a zvýši dopyt po nich. V tejto súvislosti je potrebné každú diskusiu o nákladoch vidieť v porovnaní s nákladmi v prípade nečinnosti. 7. Pokračovať v začatej práci V tomto oznámení sa uvádza pohľad Komisie na to, ako by výskum a inovácie v doprave mohli prispieť k dosiahnutiu ambicióznych cieľov bielej knihy o doprave a podporiť realizáciu programu Horizont 2020, takisto v spojení so stratégiami inteligentnej špecializácie. Komisia vyzýva Radu a Parlament, aby: · potvrdili cieľ lepšieho zosúladenia výskumu a inovácie v doprave s politickými cieľmi pre európsku dopravu pri zohľadnení súčasnej ekonomickej a politickej reality a dlhodobých cieľov udržateľnosti; · schválili úsilie sústrediť sa na dosiahnutie priekopníckych a udržateľných dopravných riešení na európskej, vnútroštátnej a miestnej úrovni prostredníctvom inovačných technológií, nových prístupov k službám a podnikania; · zvážili, ako nájsť vhodnú rovnováhu medzi rôznymi nástrojmi potrebnými na prijatie na trhu a zavedenie do praxe; · podporili prístup pozostávajúci z prípravy európskeho strategického plánu pre dopravu a technológie a možnosti ďalších opatrení v zmysle tohto oznámenia. PRÍLOHA: Oblasti výskumu a inovácií, prioritné odbory a ich politický význam V tejto tabuľke sa uvádza, akým spôsobom majú technologické inovácie v každom prioritnom odbore prispieť k dosiahnutiu cieľov bielej knihy. Oblasť výskumu a inovácie || Odbor || Desať cieľov podľa bielej knihy (zhrnuté v záujme prehľadnosti) Mestská doprava a logistika s nízkymi emisiami || Nízkouhlíkové palivá v leteckej a námornej doprave || Nákladná doprava Presun z || Vysokorýchlostná železničná sieť v EÚ || Multimodálna základná sieť TEN-T || Dlhodobá komplexná sieť || Systémy riadenia dopravy vo všetkých spôsoboch dopravy || Multimodálne dopravné informácie || Takmer nulové smrteľné nehody v cestnej doprave || Smerom k zásade „používateľ platí“ a „znečisťovateľ platí“ Ekologické, efektívne, bezpečné, tiché a inteligentné dopravné prostriedky || Ekologické, efektívne, bezpečné, tiché a inteligentné cestné vozidlá || ¢ || || || || || || || || ¢ || Ekologické, efektívne, bezpečné, tiché a inteligentné lietadlá || || ¢ || || || || || ¢ || || || Ekologické, efektívne, bezpečné, tiché a inteligentné plavidlá || || ¢ || ¢ || || || || || || || Ekologické, efektívne, bezpečné, tiché a inteligentné železničné vozidlá || || || ¢ || ¡ || || || || || || Infraštruktúra a inteligentné systémy || Inteligentná, ekologická infraštruktúra nenáročná na údržbu a odolná voči zmenám klímy || || || ¢ || ¢ || ¢ || ¡ || || || ¢ || Celoeurópske infraštruktúry distribúcie alternatívnych palív || ¢ || ¡ || ¡ || || || || || || || Efektívne systémy riadenia modálnej dopravy (vrátane riadenia kapacít a dopytu) || || ¢ || ¢ || ¡ || ¡ || || ¢ || ¡ || ¡ || ¡ Dopravné služby a činnosti pre osobnú a nákladnú dopravu || Integrované intermodálne informácie a služby riadenia || || ¡ || ¡ || || ¡ || ¡ || || ¢ || || Plynulá logistika || ¡ || ¡ || ¢ || || || || || ¡ || || Integrovaná a inovačná mestská mobilita a doprava || ¡ || || || || || || || ¡ || ¢ || ¢ Očakáva sa veľký podiel tohto prioritného odboru na dosiahnutí cieľa podľa bielej knihy ¡ Očakáva sa mierny podiel tohto prioritného odboru na dosiahnutí cieľa podľa bielej knihy [1] Plán jednotného európskeho dopravného priestoru – Vytvorenie konkurencieschopného dopravnému systému efektívne využívajúceho zdroje, KOM(2011) 144 v konečnom znení. [2] Európa 2020: stratégia na zabezpečenie inteligentného, udržateľného a inkluzívneho rastu“, KOM(2010) 2020 v konečnom znení. [3] Mapovanie inovácií v európskom odvetví dopravy, Spoločné výskumné centrum ES, EUR 24771 EN, rok 2011. [4] Týka sa to vlastného financovania investícií do VaV a preto, pokiaľ je to možné, nie sú zahrnuté výskumné činnosti financované z verejných zdrojov s cieľom zabrániť dvojnásobnému započítaniu verejných investícií do VaV. [5] Vrátane európskej iniciatívy pre ekologické vozidlá, CleanSky a SESAR (Výskum manažmentu letovej prevádzky jednotného európskeho neba) plus súčasné európske technologické platformy s významom pre dopravu: ACARE (Poradný výbor pre výskum a inováciu v oblasti európskeho letectva), ERRAC (Európsky poradný výbor pre výskum v oblasti železničnej dopravy), ERTRAC (Európsky poradný výbor pre výskum v oblasti cestnej dopravy) a WATERBORNE-TP (Technologická platforma pre odvetvie námornej a vnútrozemskej plavby). [6] Európsky systém riadenia železničnej dopravy. [7] Výskum manažmentu letovej prevádzky jednotného európskeho neba. [8] Európsky najmodernejší celosvetový satelitný navigačný systém. [9] Udržateľná budúcnosť dopravy: smerom k integrovanému a používateľsky prístupnému systému založenému na technológiách, KOM(2009) 279 v konečnom znení. [10] Vedecké posúdenie strategických dopravných technológií, Spoločné výskumné centrum ES, EUR 25211 EN, rok 2012. [11] Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Hlavná iniciatíva stratégie Európa 2020: Únia inovácií, KOM(2010) 546 v konečnom znení. [12] Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Digitálna agenda pre Európu – KOM(2010) 245 v konečnom znení/2. [13] Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Horizont 2020 – rámcový program pre výskum a inovácie. KOM(2011) 808 v konečnom znení. [14] Súhrnná analýza odpovedí v prieskume o inovácii v doprave. Medzinárodné fórum o doprave (2010). [15] Návrh nariadenia Európskeho parlamentu a Rady, ktorým sa zriaďuje rámcový program pre výskum a inovácie (2014 – 2020) – Horizont 2020, KOM (2011) 809 v konečnom znení. [16] Výskumné a inovačné oblasti a ich prioritné odbory sú konkrétnejšie opísané v pracovnom dokumente útvarov Komisie Predbežný opis výskumných a inovačných oblastí a odborov, SEC….. [17] Európsky strategický plán energetických technológií (Plán SET) „Smerom k nízkouhlíkovej budúcnosti“ KOM(2007) 723 v konečnom znení. [18] Návrh nariadenia Európskeho parlamentu a Rady o zriadení nástroja „Spájame Európu“, KOM (2011) 665 v konečnom znení. [19] http://ec.europa.eu/regional_policy/what/future/proposals_2014_2020_en.cfm. [20] Návrh nariadenia Európskeho parlamentu a Rady, ktorým sa zriaďuje program pre konkurencieschopnosť podnikov a malé a stredné podniky (2014 – 2020), KOM(2011) 834, v konečnom znení. [21] Úverová politika EIB v oblasti dopravy: http://www.eib.org/projects/publications/eib-transport-lending-policy.htm [22] Posúdenie vplyvu ako sprievodný dokument bielej knihy o doprave, SEK(2011) 358 v konečnom znení, s. 84. [23] 13,6 % výdavkov domácností. Zdroj: Eurostat. [24] Mapovanie inovácií v európskom odvetví dopravy, Spoločné výskumné centrum ES, EUR 24771 EN, rok 2011.